CELEX: 32018R1504
Language: et
Date: 2018-10-02 00:00:00
Title: Euroopa Parlamendi ja nõukogu määrus (EL) 2018/1504, 2. oktoober 2018, millega tunnistatakse kehtetuks määrus (EL) nr 256/2014, milles käsitletakse komisjoni teavitamist Euroopa Liidu energeetikataristu investeerimisprojektidest

15.10.2018   
               
               
                  ET
               
               
                  Euroopa Liidu Teataja
               
               
                  L 258/1
               
            
         EUROOPA PARLAMENDI JA NÕUKOGU MÄÄRUS (EL) 2018/1504,
         2. oktoober 2018,
         millega tunnistatakse kehtetuks määrus (EL) nr 256/2014, milles käsitletakse komisjoni teavitamist Euroopa Liidu energeetikataristu investeerimisprojektidest
         EUROOPA PARLAMENT JA EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artiklit 194,
         võttes arvesse Euroopa Komisjoni ettepanekut,
         olles edastanud seadusandliku akti eelnõu liikmesriikide parlamentidele,
         võttes arvesse Euroopa Majandus- ja Sotsiaalkomitee arvamust (1),
         pärast konsulteerimist Regioonide Komiteega,
         toimides seadusandliku tavamenetluse kohaselt (2)
         
         ning arvestades järgmist:
         
                     (1)
                  
                  
                     Euroopa Parlament, nõukogu ja komisjon leppisid 13. aprilli 2016. aasta institutsioonidevahelises kokkuleppes parema õigusloome kohta (3) kokku, et teevad koostööd liidu õigusaktide ajakohastamiseks ja lihtsustamiseks.
                  
               
                     (2)
                  
                  
                     Selleks et „puhastada“ liidu õigusakte ja vähendada nende mahtu, on vaja teha kindlaks aegunud õigusaktid, mis ei täida enam oma eesmärki. Kõnealuste õigusaktide kehtetuks tunnistamine võimaldab säilitada läbipaistvat, selget ja kergesti kasutatavat õigusraamistikku.
                  
               
                     (3)
                  
                  
                     Euroopa Parlamendi ja nõukogu määruses (EL) nr 256/2014 (4) on nõutud, et liikmesriigid teatavad komisjonile investeerimisprojektidest, mille puhul taristu ehitamise või kasutuselt kõrvaldamise töö on juba alanud või mille puhul on lõplik investeerimisotsus juba tehtud.
                  
               
                     (4)
                  
                  
                     Määrusest (EL) nr 256/2014 tulenevad kohustused seoses investeerimisprojektidest teatamise ning sellise teatamisega seotud teabe ja andmetega olid varem sätestatud nõukogu määruses (EL, Euratom) nr 617/2010 (5). Euroopa Kohus tühistas määruse (EL, Euratom) nr 617/2010, (6) sedastades, et määrus oleks tulnud vastu võtta muul õiguslikul alusel, kuid kõnealuse määruse tagajärjed jäid kehtima kuni määruse (EL) nr 256/2014 jõustumiseni.
                  
               
                     (5)
                  
                  
                     Määruse (EL, Euratom) nr 617/2010 alusel pidi komisjoni saama teavet ja andmeid kavandatud arenduste kohta tootmis-, ülekandmis- ja ladustamisvõimsuses ning energeetikasektori projektide kohta. Selle eesmärk oli anda komisjonile ülevaade liidu energeetikataristu investeeringute arengust.
                  
               
                     (6)
                  
                  
                     Alates kohustuste kehtestamisest määrustega (EL, Euratom) nr 617/2010 ja (EL) nr 256/2014 on esitatud kolm aruannet aastatel 2011, 2013 ja 2015. Lisaks tellis komisjon välisuuringu pärast seda, kui liikmesriigid esitasid määruse (EL) nr 256/2014 alusel kolm aruannet. Seega on möödunud piisavalt aega ja kogunenud hulgaliselt kogemusi, et komisjon saaks tõenditele tuginedes kriitiliselt analüüsida, kas määrus (EL) nr 256/2014 on andnud oodatud tulemusi.
                  
               
                     (7)
                  
                  
                     2016. aastal viis komisjon läbi määruse (EL) nr 256/2014 artiklis 11 sätestatud läbivaatamise, sealhulgas sidusrühmadega konsulteerimine, mis hõlmas kõiki kavandamis- ja aruandluskohustusi energeetikasektoris. Komisjon jõudis järeldusele, et esineb märkimisväärne kattuvus määrusega (EL) nr 256/2014 liikmesriikidele ettenähtud aruandluskohustuste ning liikmesriikide kohustuste vahel anda aru Euroopa elektri põhivõrguettevõtjate võrgustikule („ENTSO-E“) ja Euroopa maagaasi ülekandesüsteemi haldurite võrgustikule („ENTSO-G“). Samuti selgus, et saadud teabe ja andmete kvaliteet ning asjakohasus olid sageli puudulikud, ning et kõnealune teave sattus komisjoni valdusse muude allikate, näiteks Euroopa põhivõrguettevõtjate ja ülekandesüsteemi haldurite võrgustiku („ENTSO“), 10-aastaste võrgu arengukavade, ülekandesüsteemihaldurite ja kommunaalettevõtjate aastaaruannete ning riiklike arengukavade kaudu. Lisaks märgiti, et komisjonil oli turuandmetele otsene juurdepääs oma energiaturu seiresüsteemi kaudu.
                  
               
                     (8)
                  
                  
                     Seepärast ei ole määrus (EL) nr 256/2014 andnud oodatud tulemusi seoses komisjoni saadud teabe ja andmete koguse, kvaliteedi ja asjakohasusega.
                  
               
                     (9)
                  
                  
                     Määrus (EL) nr 256/2014 tuleks seetõttu kehtetuks tunnistada,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määrus (EL) nr 256/2014 tunnistatakse kehtetuks.
         
         
            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Strasbourg, 2. oktoober 2018
            
               
                  Euroopa Parlamendi nimel
               
               
                  president
               
               A. TAJANI
            
            
               
                  Nõukogu nimel
               
               
                  eesistuja
               
               J. BOGNER-STRAUSS
            
         
         
            (1)  ELT C 227, 28.6.2018, lk 103.
         
            (2)  Euroopa Parlamendi 3. juuli 2018. aasta seisukoht (Euroopa Liidu Teatajas seni avaldamata) ja nõukogu 27. septembri 2018. aasta otsus.
         
            (3)  ELT L 123, 12.5.2016, lk 1.
         
            (4)  Euroopa Parlamendi ja nõukogu 26. veebruari 2014. aasta määrus (EL) nr 256/2014, milles käsitletakse komisjoni teavitamist Euroopa Liidu energeetikataristu investeerimisprojektidest ning millega asendatakse nõukogu määrus (EL, Euratom) nr 617/2010 ja tunnistatakse kehtetuks nõukogu määrus (EÜ) nr 736/96 (ELT L 84, 20.3.2014, lk 61).
         
            (5)  Nõukogu 24. juuni 2010. aasta määrus (EL, Euratom) nr 617/2010, mis käsitleb komisjoni teavitamist Euroopa Ühenduse energeetika infrastruktuuri investeerimisprojektidest ning millega tunnistatakse kehtetuks määrus (EÜ) nr 736/96 (ELT L 180, 15.7.2010, lk 7).
         
            (6)  Euroopa Kohtu 6. septembri 2012. aasta otsus kohtuasjas C-490/10: parlament vs. nõukogu (ECLI:EU:C:2012:525).